Gägä Abä hei mir denn  äs Telefon becho vor üsere Kontaktperson hie. D Leti isch ä 25 jährigi Äthiopierin wo dä hiuflose Studis geng ä chli unger d Arme grifft. Genau die Hilf hei mir bruucht für zu üsem Bett z cho. Mir hei gwüsst, dass dä wo das Bett het bouä, äs Bildli usemne Katalog het becho. Dört druffe isch es schlichts Bettsofa abbildet gsi, wo me je nach däm äbä cha uszihe u äs Doppubett drus machä. Was us däm Projekt isch worde isch aber us üsere Sicht no viu besser. Jeeee mir dörfe ändlech wider mal imene Kajüttebett  pfuuse. Z undere Bett chame sogar uszihä.(Ei Teil vom Bildli isch auso richtig interpretiert worde) Z Blächhüsli wo das dinne isch boue wordä isch öpä nur dopplet so gross wi z Bett säuber. Mir chöi üs nid erklärä wiä das dört inne hätt söue entstande si. Jedäfaus steits iz i üsem Zimmer und es isch würkli stabil. Si hei eifach gseit :"Don't do exercise in it." Was ou immer das mag heissä…